次韻知縣兄夏夜古調
作者：蘇泂
朝代：宋

paragraphs: 非禽胡能飛，羽翰上青霄。
非木胡能花，開謝隨驚飈。
始予眷所生，於世免塵囂。
頗知師甯蘧，貧樂富無驕。
異哉肯顧我，古音日寥寥。
介然守其業，彈琴自逍遥。
採苡以永晨，芻藁以終宵。
尚思舉斯人，還復淳其澆。
言瞻彼穹矣，維斗南之杓。
言瞻彼水矣，維海東之潮。
慨然契薰兮，邈余逮虞姚。